七月三日朱用和羅弘道同訪南山無竭師
作者：方回
朝代：宋

paragraphs: 振騎出喧闠，榜舟浮廣川。
冠蓋二三子，謂我揚先鞭。
翳翳杉漆塢，膴膴禾黍田。
籬闖擁稚髻，擔觀駢旅肩。
是日告秋朔，暑絺稍輕便。
矚遠喜野曠，討幽忘道綿。
維南孤崒嵂，中有西方仙。
鐵幹萬樹古，金界千柱堅。
濕蘚滑側磴，密荔凉深泉。
道人瘦如臘，不見今三年。
翠琰壁奇刻，丹塗架穹椽。
脩竹洗人心，焉知紅塵天。
謔劇酒若失，機捷詩易圓。
致爽瀟灑閣，俯視烏龍顛。
過帆倏滅沒，聚市常熬煎。
臨軒十八公，老壽藤蘿纏。
與語若未對，風至忽粲然。
斗牛之所蒞，吳越封疆連。
自泰伯勾踐，以至衣錦錢。
成敗亦屢矣，變化若浮煙。
嗟哉聲利徒，羣蟻爭微羶。
吾儕方寸中，皎月澄寒淵。
少迷逐衆嗜，晚悟羞前愆。
會當擺俗鞅，來此禪窗眠。